Irak izrađuje nacrt ustava (25/8/03) - 2003-08-25
Za iračke građane, biranje vlade označava ostvarenje dugogodišnjeg sna
Prošlo je više od stotinu dana otkako su u Iraku prestale veće vojne operacije. Režima Saddama Husseina više nema, a razlika, kako kaže predsjednik George W. Bush, jasno je vidljiva iračkom narodu. "Irački narod ostvaruje stalan napredak u izgradnji stabilnog društva, te počinje stvarati demokratsku vladu. Novo iračko Upravno vijeće predstavlja različite skupine u toj zemlji. U predstojećim mjesecima, Iračani će početi izrađivati nacrt novog ustava, a to će pripremiti put za izbore." Iračko upravno vijeće sačinjava dvadeset-pet predstavnika iz različitih skupina unutar populacije, uključujući šiite, sunite, Kurde, Turkmene i kršćane. Predsjednik vijeća Ibrahim Jafari kaže da je zadatak vijeća 'da odrazi želje svih segmenata društva kako bi se odlučilo koji je najbolji mehanizam izrade nacrta ustava.' Za obične iračke građane, biranje vlade označava ostvarenje dugogodišnjeg sna. 'Pomogla sam pri porođaju mnogih iračkih beba,' kaže Raja Habib al-Khaza'i, direktorica jednog rodilišta i članica Upravnog vijeća. 'Sada sudjelujem u rađanju nove zemlje i novog zakona temeljenog na pravima žena, humanosti, jedinstvu i slobodi.' Sjedinjene Države i koalicijski partneri rade zajedno s iračkim narodom na stvaranju njegovih vlastitih institucija. U tijeku je uvježbavanje novih policijskih snaga i vojske, predanih očuvanju vladavine zakona. Predsjednik George W. Bush kaže da se i druge ključne institucije reformiraju: "Bolnice i sveučilišta su ponovno počeli raditi. Po prvi puta, u Iraku djeluje slobodni tisak. Diljem zemlje, gotovo sva školska djeca su okončala svoje ispite i sada primaju obrazovanje bez mrziteljske propagande Saddama Husseina." Jafar Adel Amar, prodavač alata u Iraku, kaže da, pod Saddamom Husseinom, 'nikada nisi znao tko sjedi pokraj tebe ... nitko ne bi ništa govorio.' Sada, međutim, kaže on, 'svatko govori o federalizmu' i drugim oblicima vlasti za Irak. 'Mislim da se naši ciljevi mogu svesti na jedan: da nikada nitko više ne iskusi progon.'